**A SZEGEDI TUDOMÁNYEGYETEM**

pályázatot hirdet az

**Állam- és Jogtudományi Kar**

**Üzleti Jogi Intézetbe**

*tanársegéd* munkakör betöltésére

A kinevezendő tanársegéd feladata a Pénzügyi jog és Üzleti jog köréből gyakorlatok vezetése, részvétel a pénzügyi jog oktatásában, kivételesen közreműködés elméleti órák tartásában, továbbá részvétel az intézet tudományos és oktatói munkájának egyéb területein. További feladata, hogy részt vegyen az intézet nemzetközi kapcsolataiban és egyes pályázataiban, valamint PhD disszertációját elkészítse és megvédje a tanársegéd munkakörben történő alkalmazás második évének végéig.

A pályázónak rendelkeznie kell summa cum laude vagy cum laude minősítésű, osztatlan mesterfokozatú jogász diplomával, valamint angol és német nyelvből legalább középfokú nyelvvizsgával. A pályázónak igazolnia kell továbbá legalább a doktori képzés megkezdését az állam- és jogtudományok területén. Rendelkeznie kell a tárgyi kutatáshoz szükséges legalább kétéves szakmai gyakorlattal, melybe az eredményes tudományos diákköri tevékenység vagy a demonstrátori megbízás is beszámítható. Előnynek számít, ha a pályázónak gyakorlata van a pénzügyi jog oktatásában, és legalább 5 éves adó-vám-illetékjog területén, valamint bírósági peres eljárásokban szerzett gyakorlati szakmai tapasztalattal rendelkezik.

A nyertes pályázó teljes munkaidőben történő foglalkoztatásának feltétele, hogy a munkakör betöltésének első napjától kezdődően nem minősülhet magyar állami ösztöndíjjal támogatott PhD hallgatónak. Amennyiben e feltétel nem teljesül, a foglalkoztatásról a pályázat kiírója dönt, és pozitív döntése esetén a kinevezés az SZTE Doktori Képzés és Doktori Fokozatszerzés Szabályzatában előírt részmunkaidős foglalkoztatás szabályainak alkalmazásával valósulhat meg.

*A pályázathoz mellékelni kell:*

* pályázó válaszát a pályázati kiírásban foglaltakra a kar dékánjának címezve és rövid, összefoglaló válaszát a pályázati kiírásban foglalt feladatokra és elvárásokra;
* részletes szakmai önéletrajzot;
* a dékáni hatáskörbe tartozók szakmai adatlapját kitöltve (letölthető: <http://www.u-szeged.hu/munkatarsainknak/humanpolitikai-jogi/letoltheto-adatlapok>);
* végzettséget, szakképzettséget, idegennyelv-tudást tanúsító okiratok másolatát, a tudományos fokozatot tanúsító iratról készült másolatot (ha a pályázó rendelkezik vele), vagy legalább a doktori képzés megkezdését tanúsító igazolást;
* teljes publikációs jegyzéket;
* három hónapnál nem régebbi hatósági erkölcsi bizonyítványt a bűnügyi nyilvántartási rendszer adatai alapján annak igazolására, hogy büntetlen előéletű, nem áll foglalkozástól vagy tevékenységtől eltiltás és közügyektől eltiltás hatálya alatt;
* minden olyan dokumentumot és iratot, amelyet a pályázó a pályázat elbírálása szempontjából fontosnak tart;
* nyilatkozatot arról, hogy a digitális másolat tartalma minden tekintetben megegyezik a papíralapon benyújtott eredeti példánnyal;
* hozzájáruló nyilatkozatot arról, hogy a pályázó a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul, anyagát a vonatkozó jogszabályok és az SZMSZ szerint erre jogosult bizottságok és testületek megismerhetik.

*A kinevezés 2019. január 1-től határozatlan időtartamra, teljes (heti 40 óra) munkaidőben történő foglalkoztatásra szól.*

A pályázat elbírálásának határideje **2018. december 20.**

A pályázónak meg kell felelnie a nemzeti felsőoktatásról szóló 2011. évi CCIV. törvényben, a Szegedi Tudományegyetem Szervezeti és Működési Szabályzata Szervezeti és Működési Rendjében és az SZTE SZMSZ Foglalkoztatási követelményrendszerében rögzített feltételeknek.

A pályázatot **2018. november 20-ig** kell benyújtani az Állam- és Jogtudományi Kar Dékáni Hivatalába, **személyesen,** egy nyomtatott, eredeti aláírással ellátott, egy fénymásolt és egy digitális – CD-ROM vagy DVD-ROM adathordozón rögzített – másolati példányban. A digitális példányt két PDF fájlban kérjük, melyek közül az egyik fájl a pályázó pályázati felhívásra megfogalmazott válaszát, szakmai önéletrajzát, teljes publikációs jegyzékét, a tudományos fokozat megszerzését tanúsító iratról készített másolatot vagy a doktori képzés megkezdését tanúsító igazolást és szakmai adatlapját tartalmazza.

A pályázati felhívás hivatalos megjelenési helye a Nemzeti Közigazgatási Intézet elektronikus közszolgálati állásportálja (https://kozigallas.gov.hu), ahol a pályázat **2018. november 5-én** jelenik meg.

A pályázatok formai feltételeiről a (62) 544-206-os telefonszámon kérhető felvilágosítás.

A pályázaton kérjük feltüntetni a Közszféra Állásportáljának adatbázisában szereplő, azonosító számot: 4-123/2018.

Dr. Balogh Elemér s. k.

ÁJTK dékán